  Майя Бывальцева Удмуртиысь кунпуш ужъёсъя министр Александр Первухин нылпиосты нуллӥсь транспортэз полициен келяса ветлон сярысь пумкылъян кутыны кулэ шуыса пусйиз. Кызьы вераз удысэтлэн кивалтӥсез вордӥськонэ, 19-тӥ толсуре, ортчем аппарат кенешонын, та ужпум уката лэчыт султӥз Ханты-Манси автоном округын луэм шимучыр бере. Тодэ вайытом, 4-тӥ толсуре Ханты-Манскийск — Тюмень трасса вылын дышетскисьёсты нуись автобус грузовик шоры мырӟиськиз. 11 пиналъёс бырыны шедизы, 20-лэсь тросэз шуккиськизы. Берлогес тодмо луиз, нылпиосты нуон-ваён вань куронъёсъя радъямтэ, автобус келясьтэк мынэ вылэм шуыса. «Ханты-Манси автоном округын шимучыр бере Госавтоинспекциысь ӧнерчиос одно ик пиналъёсты келяса ветлыны кулэ. Али экскурсиос мыно, пиналъёс выжыкылъёсысь геройёслэн резиденциосазы ветло, кылсярысь, Шаркан, Кизнер, Дэри ёросъёсы. Кышкыттэмлыкъя ужпумъёс сярысь малпаськыны кулэ. Пиналъёсты тырмыт дышетӥсьёс но водительёс нуллыны кулэ одӥг автобус яке автомобиль мынэ ке но, али со полициен келямез кулэ уг кары. Ӵошен пумкылъян кутыны кулэ ни автомобиль маршрутлэн секытэз, одӥг автобусэз но келяса ветлон сярысь. Ойдо ӵошен пумкылъян кутом — кулэ яке ӧвӧл келяны», — вазиськиз Александр Первухин кенешонэ люкаськемъёслы. Озьы ик со тодэ вайытӥз, пиналъёсты 10 арлэсь вуж автобусъёсын нуллыны уг яра. Та дыре ГИБДД-ын 5 сюрслэсь трос автобусъёс пусъемын, со пӧлысь 409 школа автобусъёс. «34 школа автобусъёслы 2017-тӥ арын 10 ар тырмоз, нош оглом асьмелэн сюрслэсь трос автобусъёс 10 арлэсь кема ужало ни», — пусйиз министр. Тегъёс: Мерлык Шимучыръёс Ижкар МВД АлександрПервухин Транспорт Автобус Удмуртия пиналъёс  